**ПРИЈЕДЛОГ**

Ha основу члана 39. став 2. тачка 2. Закона о локалној самоуправи („Службени гласник Републике Српске“, број 97/16, 36/19 и 61/21), члана 44. став 1. Закона о заштити од пожара („Службени гласник Републике Српске“, број 94/19), члана 41. став 1. тачка 2. Статута општине Брод („Службени гласник општине Брод", број 7/17) и члана 111. Пословника о раду Скупштине општине Брод - пречишћени текст („Службени гласник општине Брод", број 5/20), Скупштина општине Брод, на 2. редовној сједници одржаној дана 25.12.2024.године, доноси

**О Д Л У К У**

**о измјенама Одлуке о оснивању Професионалне ватрогасно-**

**спасилачке јединице Брод**

**Члан 1.**

(1) У Одлуци о оснивању Професионалне ватрогасно-спасилачке јединице Брод („Службени гласник општине Брод“, број 16/20), у цијелом тексту, укључујући и наслов исте, ријеч: **„Професионална“**, замјењује се ријечју: **„Територијална“.**

(2)Такође, у цијелом тексту наведене Одлуке, скраћеница: **„ПВСЈ Брод“,** замјењују се скраћеницом: **„ТВСЈ Брод“.**

**Члан 2.**

Ова Одлука ступа на снагу осмог дана од дана објављивања у „Службеном гласнику општине Брод“.

**Предсједник**

**Скупштине општине**

**Милош Станишић**

Број: \_\_\_\_\_\_\_\_\_\_\_\_\_\_\_\_

Датум: \_\_\_\_\_\_\_\_\_\_\_\_\_\_

# О б р а з л о ж е њ е

**ПРАВНИ ОСНОВ:**

Правни основ за доношење ове одлуке садржан је у сљедећим прописима:

- члан 39. став 2. тачка 2. Закона о локалној самоуправи („Службени гласник Републике Српске“, број 97/16, 36/19 и 61/21), којим је прописано да скупштина јединице локалне самоуправе има надлежност да доноси одлуке и друге опште акте и даје њихово аутентично тумачење,

- члан 44. став 1. Закона о заштити од пожара („Службени гласник Републике Српске“, број 94/19), којим је прописано да се територијална ватрогасно-спасилачка јединица оснива одлуком скупштине јединице локалне самоуправе, као посебна унутрашња организациона јединица општинске управе јединице локалне самоуправе,

- члан 41. став 1. тачка 2. Статута општине Брод („Службени гласник општине Брод“, број 7/17), којим је дефинисано да Скупштина општине, у оквиру свога дјелокруга доноси одлуке и друга општа акта и даје њихово аутентично тумачење,

- члан 111. Пословника о раду Скупштине општине Брод - пречишћени текст („Службени гласник општине Брод", број 5/20), којим је регулисано да у вршењу својих права и дужности Скупштина доноси Статут, Пословник, одлуке, рјешења, закључке, правилнике, планове, програме, резолуције, препоруке и друга акта из своје надлежности.

**РАЗЛОЗИ:**

У складу са чланом 44. Закона о заштити од пожара („Службени гласник Републике Српске“, број 94/19), Скупштина општине Брод је на 41. сјединици одржаној дана 30.09.2020. године донијела Одлуку о оснивању Професионалне ватрогасно-спасилачке јединице Брод и иста је објављена у „Службени гласник општине Брод“, број 16/20.

Чланом 43. став 3. истог Закона прописано је сљедеће:

„ Професионалне ватрогасно-спасилачке јединице оснивају се у складу са овим законом за подручје јединице локалне самоуправе или за дио тог подручја као територијалне ватрогасно-спасилачке јединице, а у привредним друштвима и другим правним лицима као привредне ватрогасно-спасилачке јединице“.

Из наведене законске одредбе је видљиво да ватрогасно-спасилачке јединице за подручје јединице локалне самоуправе треба да имају назив територијалне ватрогасно-спасилачке јединице.

Ради усклађивања назива ватрогасно-спасилачке јединице Брод, са одредбама Закона о заштити од пожара, потребно је измјенити основну одлуку на начин да се у цијелом тексту одлуке, ријеч „професионална“, замјени са ријечју „територијална“, а скраћеница „ПВСЈ Брод“, са скраћеницом „ТВСЈ Брод“.

Предлаже се Скупштини општине Брод да донесе предложену одлуку.

**ОБРАЂИВАЧ: ПРЕДЛАГАЧ:**

**Територијална ватрогасно-спасилачка јединица Начелник општине**

**Одјељење за општу управу**