***ИЗВЈЕШТАЈ СА ЈАВНИХ РАСПРАВА О НАЦРТУ БУЏЕТА ОПШТИНЕ БРОД ЗА 2025. ГОДИНУ***

У складу са Закључком Скупштине општине Брод од 02.12.2024. године о усвајању Нацрта буџета општине Брод за 2025. годину, Одјељење за финансије организовало је јавне расправе у периоду од 09. до 13. децембра 2024. године. Јавни позиви са терминима одржавања расправа објављени су на званичној интернет страници општине и Радио Броду. У циљу прикупљања и спровођења примједби, мишљења и приједлога грађана изнијетих у току јавних расправа, на јавним расправама су вођени записници.

**ТОК И АНАЛИЗА ПРОВЕДЕНИХ ЈАВНИХ РАСПРАВА:**

1. **Јавна расправа са буџетским корисницима** одржана је **09.12.2024. године у 9:00 часова** у скупштинској сали Општине Брод. Присутни су били представници Одјељења за финансије, на челу са В.Д. Начелником Одјељења за финансије Радојком Попадић, те представници јавних установа: ЈУП „Бели анђео“, Народне библиотеке „Бранко Ћопић“, ЈУ Туристичка организација, ЈУ Средњошколски центар „Никола Тесла“ и ЈЗУ „Дом здравља“ Брод.

Учесницима су подијељене брошуре са образложењем Нацрта буџета за 2025. годину. В.Д. Начелник Одјељења за финансије Радојка Попадић у уводном излагању представила је Нацрт буџета у износу од **16.787.000 КМ**, наглашавајући да највећи дио прихода чине индиректни порези (**7.180.000 КМ**) и накнаде од комуналних добара (**6.437.000 КМ**), што укупно чини **81,12%** плана буџета. Образложене су и планиране ставке буџетских издатака.

* Преставници ЈУ „Туристичке организације општине Брод“ су сугерисали смањење планираних средстава за плате, истичући да је продужено 7 уговора о раду на одређено вријеме. Остали буџетски корисници нису имали примједбе на Нацрт. Присутнима је остављен рок до **12.12.2024. године** за доставу евентуалних писаних примједби и приједлога.

1. **Јавна расправа са јавним предузећима и примаоцима грантова** одржана је **10.12.2024. године у 10:00 часова** у скупштинској сали Општине Брод. Присуствовали су представници Борачке организације општине Брод и ЈП „Радио Брода“, уз присуство представника Одјељења за финансије.

В.Д. Начелник Одјељења за финансије Радојка Попадић је образложила планирани буџет од **16.787.000 КМ**, са нагласком на пореске и непореске приходе.

* **Преставници Борачке организације општине Брод** затражили су повећање средстава на позицији капиталног гранта.
* **Преставници ЈП „Радио Брода“** захтјевају повећање субвенција у износу од **25.000 КМ** ради покрића плата за 8 радника, топлог оброка и материјалних трошкова штампе новина. Писане примједбе су достављене у прилогу.

1. **Главна јавна расправа са заинтересованим грађанима** одржана је **13.12.2024. године у 18:00 часова** у скупштинској сали у згради Поште. Расправи су присуствовали Замјеник начелника општине Дејан Чечавац, представници Одјељења за финансије и представници грађана из МЗ Карађорђево и МЗ Центар.

Замјеник начелника Дејан Чечавац је поздравио присутне и укратко образложио Нацрт буџета, наглашавајући да је буџет припремљен у складу са законом и процедурама.

* **Представник МЗ Центар** предложио је сљедеће:
  + Уврштавање субвенција за Заједницу етажних власника ради обнове фасада.
  + Насипање паркинга у овој мјесној заједници, што није реализовано у претходне четири године.
* **Представници МЗ Карађорђево** предложили су повећање подршке малим привредницима кроз стимулативне мјере и активнију употребу њихових услуга у циљу развоја локалне привреде.

**ОПШТИ ЗАКЉУЧАК:**

Јавне расправе о Нацрту буџета општине Брод за 2025. годину протекле су конструктивно, уз активно учешће буџетских корисника, јавних предузећа и грађана. Изнесени су приједлози који се односе на повећање средстава за плате, капиталне грантове, субвенције, подршку малим привредницима и инфраструктурне пројекте. Све примједбе и сугестије биће разматране у даљем процесу финализације буџета.

Одјељење за финансије је до израде Приједлога Одлуке о усвајању буџета општине Брод за 2025. годину Захтјеве надлежних Одјељења Оштинске управе и буџетских корисника за измјену планираних буџетских ставки Нацртом буџета општине Брод за 2025. годину дјелимично уврстило у Приједлог буџета општине Брод за 2025. годину.

Одјељење за финансије је у складу са Законом о буџетском систему Републике Српске приступило припреми и изради Приједлога Одлуке о усвајању буџета општине Брод за 2025. годину.

**Припремило:**

Одјељење за финансије