***П Р И Ј Е Д Л О Г***

Ha основу члана 39. став 2. Закона о локалној самоуправи („Службени гласник Републике Српске“, бр. 97/16, 36/19 и 61/21), члана 46. Закона о заштити животне средине („Службени гласник Републике Српске“, број 71/12, 79/15 и 70/20), члана 41. став 1. тачка 2., члана 89. Статута општине Брод („Службени гласник општине Брод“, број 7/17) и члана 111. и 112. Пословника о раду Скупштине општине Брод – пречишћени текст („Службени гласник општине Брод“, број 5/20), Скупштина општине Брод на 2. редовној сједници одржаној дана 25.12.2024. године, доноси:

О Д Л У К У

о приступању изради Локалног еколошког акционог плана

за подручје општине Брод

(ЛЕАП)

**I**

Приступа се изради Локалног еколошког акционог плана (ЛЕАП) општине Брод. (У даљем тексту: Локални план).

**II**

Циљ израде Локалног плана је процјена стања животне средине, утврђивање проблема и приоритета, те одређивање активности које је потребно предузети у сврху унапређења стања животне средине, здравља људи и побољшања услова животне средине општине Брод.

**III**

Локални план садржи дугорочне мјере и активности заштите животне средине који су од интереса и у надлежности јединице локалне самоуправе, а нарочито:

* податке о стању животне средине по појединим елементима животне средине, те оцјену стања животне средине,
* мјере за предвиђање, спречавање и органичавање загађења животне средине,
* субјекте који су дужни да спроводе мјере и овлашћења у вези са спровођењем мјера заштите животне средине,
* смјернице и мјере за очување и унапређивање заштите животне средине,
* мониторинг животне средине и оцјену потребе успостављања мреже за додатни мониторинг животне средине,
* начин спровођења интервентних мјера у ванредним случајевима загађења животне средине,
* рокове за предузимање појединих мјера,
* изворе финансирања за спровођење појединих мјера и процјену потребних средстава и
* друге потребне задатке.

**IV**

Начелник општине именоваће стручно лице испред општине Брод задужено за координацију израде Локалног плана.

**V**

У сврху израде Локалног плана Начелник општине ће формирати сљедећа радна тијела:

1. Радну групу,
2. Савјетодавни одбор.

Радна група је задужена за обезбјеђење потребних података о стању животне средине на подручју општине Брод, израду извјештаја о стању животне средине, припрему листе проблема и приоритета у области животне средине и израду акционог плана.

Савјетодавни одбор састављен од представника општинских служби, привредног сектора, Јавних предузећа, образовних и здравствених институција, мјесних заједница и невладиних организација и има консултанску улогу у изради Локалног плана.

**VI**

Локални план доноси се на период од десет година и ступа на снагу осмог дана од дана објављивања у „Службеном гласнику општине Брод“.

**VII**

Ова Одлука супа на снагу осмог дана од дана објављивања у „Службеном гласнику општине Брод“.

Ступањем на снагу ове одлуке, престаје да важи Одлука о приступању изради Плана заштите животне средине за подручје општине Брод ( „Службени гласник општине Брод“, број: 5/18).

Број: \_\_\_\_\_\_\_\_\_\_ /24 Предсједник

Датум: \_\_\_.\_\_\_. 2024. године Скупштине општине

Милош Станишић

**О б р а з л о ж е њ е**

# Правни основ:

Правни основ за доношење ове Одлуке је:

* Члан 39. став 2. Закона о локалној самоуправи („Службени гласник РС“, број 97/16, 36/19 и 61/21), Скупштина доноси одлуке и друге опште акте и даје њихово аутентично тумачење,
* Члан 46. Закона о заштити животне средине („Службени гласник РС“, број: 71/12, 79/15 и 70/20), према коме Скупштина јединице локалне самоуправе припрема и доноси локалне планове у складу са Стратегијом, који садржи дугорочне мјере и активности животне средине, који су од интереса и у надлежности јединице локалне самоуправе,
* Члан 41. став 1.тачка 2. Статута општине Брод („Службени гласник општине Брод“, број: 7/17), према коме Скупштина јединице локалне самоуправе доноси одлуке и друга општа акта и даје њихово аутентично тумачење и члана 89. који прописује да Скупштина општине доноси статут, пословник, одлуке, рјешења, закључке, препоруке, резолуције, стратегије, планове и програме,
* Члан 111. став 1. Пословника о раду Скупштине општине Брод – пречишћени текст („Службени гласник општине Брод“, број 5/20) према коме Скупштина доноси Статут, Пословник, одлуке, рјешења, закључке, правилнике, планове, програме, резолуције, препоруке, и друга акта из своје надлежности и члан 112, којим је прописано да се Одлука доноси као акт извршавања права и дужности Скупштине, као акт извршавања закона и као акт утврђивања унутрашње организације и односа у Општини.

# Разлози доношења :

У склопу пројекта „CrossWaste“- Побољшање прекограничног управљања отпадом путем одрживих пракси, који спроводи комунално предузеће „Еко – Дунав“ из Борова у партнерству са општином Брод, а финансира се у оквиру програма „INTERREG VI – A IPA Хрватска – Босна и Херцеговина – Црна Гора 2021 – 2027. године“, предвиђена је и буџетирана пројектна активност: израда Локалног еколошког акционог плана.

Полазна основа је истраживање тржишта и прибављање три понуде лиценцираних кућа и консултаната, као и доношење Приједлога Одлуке о приступању изради Локалног еколошког акционог плана за подручје општине Брод.

На основу изложеног Одјељење за стамбено-комуналне послове и екологију, Брод предлаже усвајање oдлуке у предложеном тексту.

ОБРАЂИВАЧ: ПРЕДЛАГАЧ:

Одјељење за стамбено-комуналне послове Начелник општине

и екологију