**ПРИЈЕДЛОГ**

Ha основу члана 39. став 2. тачка 2. Закона о локалној самоуправи („Службени гласник Републике Српске“, број 97/16, 36/19 и 61/21), члана 95. став 2. Закона о заштити од пожара („Службени гласник Републике Српске“, број 94/19), члана 41. став 1. тачка 2. Статута општине Брод („Службени гласник општине Брод", број 7/17) и члана 111. Пословника о раду Скупштине општине Брод - пречишћени текст („Службени гласник општине Брод", број 5/20), Скупштина општине Брод, на 2. редовној сједници одржаној дана 25.12.2024.године, доноси

**ПРАВИЛНИК**

**о унутрашњој организацији и систематизацији радних мјеста у Територијалној ватрогасно-спасилачкој јединици Брод**

**Члан 1.**

Овим Правилником утврђује се унутрашња организација, послови и задаци, услови за извршење послова и задатака, број извршилаца и друга питања од значаја за организацију и обављање послова у Територијалној ватрогасно-спасилачкој јединици Брод (у даљем тексту: ТВСЈ).

**Члан 2.**

(1) ТВСЈ се организује и дјелује у складу са Законом о заштити од пожара (у даљем тексту: Закон), Планом заштите од пожара и другим законским и подзаконским прописима из ове области.

(2) ТВСЈ је дужна да послове из своје надлежности извршава у складу са Законом, ефикасно, професионално и на што рационалнији начин.

**Члан 3**.

(1) Заштита од пожара обухвата скуп мјера и радњи управне, организационе, материјално-техничке, образовне и пропагандне природе, које се предузимају ради спречавања избијања и ширења пожара, његовог откривања и гашења, те спасавања људи, имовине и животне средине угрожених пожаром.

(2) Заштита од пожара организује се и спроводи на цијелој територији општине Брод и на свим објектима који су изложени опасностима од избијања и ширења пожара.

**Члан 4.**

(1) ТВСЈ је организована као посебна унутрашња организациона јединица у Општинској управи Општине Брод, а основана је посебном одлуком Скупштине општине Брод.

(2) ТВСЈ руковoди старјешина, којег именује Начелник општине на основу спроведеног јавног конкурса.

(3) Старјешина ТВСЈ за свој рад је одговоран Начелнику општине.

**Члан 5.**

Основни задаци ТВСЈ:

- учествује у спровођењу превентивних мјера заштите од пожара, гашењу пожара и спасавању људи и имовине угрожених пожаром и елементарним непогодама,

- развија, прати и усмјерава систем заштите од пожара на подручју општине,

- спроводи мјере заштите од пожара утврђене Планом заштите од пожара општине Брод,

- учествује у пружању стручне помоћи предузећима и јавним установама у организивању заштите од пожара,

- врши константно стручно и психофизичко оспособљавање ватрогасаца - спасилаца,

- остварује сарадњу са Ватрогасним савезом Републике Српске,

- предузима мјере у циљу ширења противпожарне културе и стицању основних знања из противпожарне заштите,

- одржава објекте и противпожарну опрему у функционалном стању,

- брине о набавци нове опреме, возила и средстава за гашење пожара,

- пружа техничку помоћ лицима угроженим у собраћајним незгодама,

- доноси план и програм стручног оспособљавања и усавршавања ватрогасаца - спасилаца и организује провјеру стручног знања истих,

- стара се о одржавању, оправци и сервисирању ватрогасне опреме и ватрогасних возила,

- стара се о периодичним техничким прегледима и благовременој регистрацији ватрогасних возила,

- извршава послове и задатке у складу са Законом о заштити и спасавању у ванредним ситуацијама,

- обавља и друге послове и задатке који произилазе из њене основне дјелатности заштите од пожара и спасавања људи и имовине.

**Члан 6.**

У територијалној ватрогасно-спасилачкој јединици, утврђују се радна мјеста са статусом намјештеника, по сљедећем:

|  |  |  |  |  |
| --- | --- | --- | --- | --- |
| **Р/Б** | **Назив радног мјеста** | **Стручна спрема** | **Потребно радно искуство** | **Број изврши-**  **лаца** |
| 1. | Старјешина Територијалне  ватрогасно-спасилачке јединице | Први циклус студија са најмање 180 ECTS бодова или еквивалент | 3 год. | 1 |
| 2. | Ватрогасац-спасилац вођа смјене | ССС | 3 год. | 7 |
| 3. | Ватрогасац-спасилац | ССС | 1 год. | 6 |
| 4. | Ватрогасац-спасилац приправник | ССС | - | 1 |
| 5. | Диспечер | ССС | 1 год. | 5 |
| **Укупно:** | | | | **20** |

**Опис послова за радна мјеста у Тертиторијалној ватрогасно-спасилачкој јединици:**

**1. Старјешина Територијалне ватрогасно-спасилачке јединице**

**Категорија/статус:** намјештеник - лице које обавља техничке и друге послове

**Опис послова:**

- руководи радом Територијалне ватрогасно-спасилачке јединице и одговоран је за законитост рада исте,

- у оквиру дјелокруга рада, спроводи одредбе Закона и Плана заштите од пожара које се односе на ТВСЈ,

- организује рад на начин који обезбјеђује законито, благовремено и ефикасно извршавање послова и радних задатака,

- у потпуности се упознаје са тактичко-оперативним задацима и по потреби непосредно преузима руковођење у акцијама гашења и спасавања, односно учествује у акцијама гашења пожара и спасавања људи и имовине,

- заступа и представља ватрогасно-спасилачку јединицу у оквиру својих овлашћења,

- припрема и доставља надлежној организационој јединици Општинске управе захтјев за набавку ватрогасно-спасилачке опреме,

- доноси план и програм рада ТВСЈ,

- доноси план и програм стручног оспособљавања и усавршавања припадника јединице и обезбјеђује реализацију истог,

- доноси акта у оквиру рада ТВСЈ за која је овлашћен важећим прописима, посебно одредбама Закона о заштити од пожара,

- прописује кућни ред о начину чувања и одржавања ватрогасног објекта,

- прописује дневну заповијест,

- овјерава евиденцију оцјена о извршеној провјери стручног знања и оспособљености ватрогасаца-спасилаца,

- овјерава оцјену успјешности акције гашења пожара,

- одлучује у складу са Законом и општим актима о правима, дужностима и одговорностима припадника јединице и по сазнању о повреди правила покреће дисциплински поступак против прекршиоца,

- остварује сарадњу са надлежним општинским органима, Ватрогасним савезом Републике Српске и инспектором заштите од пожара по свим питањима битним за унапређење рада јединице,

- предлаже одређене мјере у циљу постизања вишег нивоа оспособљености ТВСЈ, као и мјере за побољшање укупног стања заштите од пожара на подручју општине Брод,

- обавља и друге послове и задатке по налогу Начелника општине и за свој рад одговоран је Начелнику општине.

**Посебни услови за обављање посла:** Завршен студиј првог циклуса са остварених најмање 180 ECTS бодова или еквивалент, технички смјер,најмање три године радног искуства у траженом степену образовања, положен стручни испит за руководиоца акције гашења пожара, положен возачки испит „Б“ категорије, да има завршен курс-обуку за спасавање на води и управљање чамцима, да је здравствено и психофизички способан за вршење послова гашења пожара и спасавања људи и имовине и да познаје рад на рачунару.

**Број извршилаца:** 1 (један).

**2. Ватрогасац-спасилац вођа смјене**

**Категорија/статус:** намјештеник - лице које обавља техничке и друге послове

**Опис послова:**

- своје радне обавезе извршава у складу са Законом, Правилима службе ватрогасно-спасилачких јединица и другим важећим прописима,

- организује и одговоран је за цјелокупан рад, уредност и дисциплину ватрогасаца-спасилаца у смјени,

- врши распоређивање ватрогасаца-спасилаца на послове и задатке у току своје смјене,

- врши примопредају смјене и брине се о исправности техничких средстава,

- руководи акцијама гашења пожара и спасавања људи и имовине угрожених пожаром и другим елементарним непогодама и несрећама,

- управља ватрогасним возилима и рукује пумпама и другом ватрогасном опремом,

- по завршетку акције гашења пожара или других интервенција провјерава попуњеност возила припадајућом опремом,

- врши прање, подмазивање и чишћење возила, пумпи и алата у возилу,

- у току интервенције доноси план навале и одбране људи и објеката и план евакуације људи и имовине,

- брине се и одговоран је за оперативну готовост смјене,

- стара се о безбједности и мјерама заштите како ватрогасаца-спасилаца тако и грађана у току акције гашења пожара и спасавања, као и о правилној употреби справа, средстава и опреме као и личних заштитних средстава,

- по завршетку акције гашења пожара ангажује се на изналажењу и обезбјеђењу трагова узрока пожара или експлозије, те одлучује о потреби успостављања дежурства на том мјесту,

- по извршеној интервенцији саставља извјештај са скицом гашења пожара и уцртаним најбитнијим елементима и доставља га старјешини ТВСЈ,

- обавља анализу извршених интервенција са лицима у смјени ради стицања и размјене искустава и усавршавања метода рада,

- стара се да се сва опрема по завршетку интервенције гашења пожара што хитније оспособи за поновне интервенције,

- обавјештава старјешину ТВСЈ о свим озбиљним кваровима на возилима, средствима везе, справама, уређајима и опреми за гашење пожара и предузима мјере да се иста што хитније оспособе за употребу,

- учествује у извођењу ватрогасне обуке, стручно се обучава и усавршава према плану и програму обуке ватрогасаца-спасилаца и брине се о стручном обучавању и усавршавању ватрогасаца-спасилаца у смјени,

- води потребне евиденције о свом дежурству,

- обавља и друге послове и задатке по налогу старјешине ТВСЈ и за свој рад одговоран је старјешини ТВСЈ.

**Посебни услови за обављање посла**: Средња стручна спрема квалификованог радника техничке струке (ватрогасне, грађевинске, машинске, металске, браварске, хемијске и електричарске), положен стручни испит за руководиоца акције гашења пожара, најмање три године радног искуства на истим или сличним пословима и задацима, положен возачки испит „Б“ или „Ц“ категорије, да има завршен курс-обуку за спасавање на води и управљање чамцима и да је здравствено и психофизички способан за вршење послова гашења пожара и спасавања људи и имовине.

**Број извршилаца:** 7 (седам).

**3. Ватрогасац-спасилац**

**Категорија/статус:** намјештеник - лице које обавља техничке и друге послове

**Опис послова:**

- своје радне обавезе извршава у складу са Законом, Правилима службе ватрогасно-спасилачких јединица и другим важећим прописима,

- управља ватрогасним возилима и рукује пумпама и другом ватрогасном опремом,

- учествује у акцијама гашења пожара и спасавању људи и имовине угрожених пожаром и другим елементарним непогодама и несрећама,

- стара се о правилној и ефикасној употреби ватрогасне и друге опреме у гашењу пожара,

- по завршетку акције гашења пожара или других интервенција провјерава попуњеност возила припадајућом опремом,

- врши прање, подмазивање и чишћење возила, пумпи и алата у возилу,

- води потребне евиденције о свом дежурству,

- учествује у извођењу ватрогасне обуке, стручно се обучава и усавршава према плану и програму обуке ватрогасаца-спасилаца,

- непосредно се стара о сталној исправности возила и о сваком уоченом квару на истом одмах обавјештава вођу смјене, а о већим кваровима извјештава старјешину,

- обавља и друге послове и задатке по налогу старјешине ТВСЈ и вође смјене и за свој рад одговоран је старјешини ТВЈ и вођи смјене.

**Посебни услови за обављање посла**: Средња стручна спрема квалификованог радника техничке струке (ватрогасне, грађевинске, машинске, металске, браварске, хемијске и електричарске), положен стручни испит за професионалног ватрогасца-спасиоца, најмање једна година радног искуства на истим или сличним пословима и задацима, положен возачки испит „Б“ или „Ц“ категорије, да има завршен курс-обуку за спасавање на води и управљање чамцима и да је здравствено и психофизички способан за вршење послова гашења пожара и спасавања људи и имовине.

**Број извршилаца:** 6 (шест).

**4. Ватрогасац-спасилац приправник**

**Категорија/статус:** намјештеник - лице које обавља техничке и друге послове

**Опис послова:**

- своје радне обавезе извршава у складу са Законом, Правилима службе ватрогасно-спасилачких јединица и и другим важећим прописима,

- учествује у акцијама гашења пожара и спасавању људи и имовине угрожених пожаром и другим елементарним непогодама и несрећама,

- стара се о правилној и ефикасној употреби ватрогасне и друге опреме у гашењу пожара,

- по завршетку акције гашења пожара или других интервенција чисти и спрема опрему која је у акцији коришћена,

- у току акције гашења пожара прати ток пожара, чува уочене трагове да би се утврдили узроци избијања пожара и о томе даје одређене податке,

- стално се припрема и оспособљава у стручном и физичком погледу ради извршавања својих дужности ватрогасца-спасиоца,

- обавља дежурство у смјени или дежурство на обезбјеђењу мјеста пожара након завршене интервенције ако се за то укаже потреба или добије налог руководиоца акције гашења пожара,

- води потребне евиденције о свом дежурству,

- учествује у извођењу ватрогасне обуке, стручно се обучава и усавршава према плану и програму обуке ватрогасаца-спасилаца,

- обавља и друге послове и задатке по налогу старјешине ТВСЈ и вође смјене и за свој рад одговоран је старјешини ТВСЈ и вођи смјене.

**Посебни услови за обављање посла**: Средња стручна спрема квалификованог радника техничке струке (ватрогасне, грађевинске, машинске, металске, браварске, хемијске и електричарске), положен стручни испит за професионалног ватрогасца-спасиоца, а ако нема положен испит може се примити на рад уз обавезу да исти положи у року од шест мјесеци од дан запошљавања, односно од дана испуњавања услова за полагање стручног испита, положен возачки испит „Б“ категорије, да је здравствено и психофизички способан за вршење послова гашења пожара и спасавања људи и имовине и да није старији од 25 година живота.

**Број извршилаца:** 1 (један).

**5. Диспечер**

**Категорија/статус:** намјештеник - лице које обавља техничке и друге послове

**Опис послова:**

- прикупља, анализира и прати податке који су битни за безбједност становништва у заштити од пожара и других опасности,

- врши узбуњивање ватрогасаца-спасилаца и становништва,

- врши обавјештавање и координацију између ватрогасаца-спасилаца и других служби,

- води рачуна о исправности система веза,

- стара се о исправности технике за дојаву и узбуњивање,

- сваког 15-тог у мјесецу у 12,00 часова врше провјеру звучне сигнализације за узбуњивање,

- стара се о уредности и хигијени радног простора и котловнице у објекту ТВСЈ,

- води књигу дојаве о пожарима и другим интервенцијама,

- обавља и друге послове и задатке по налогу старјешине ТВСЈ и вође смјене и за свој рад одговоран је старјешини ТВСЈ и вођи смјене.

**Посебни услови:** Средња стручна спрема квалификованог радника техничке струке (ватрогасне, грађевинске, машинске, металске, браварске, хемијске и електричарске), најмање једна година радног искуства и положен испит за возача „Б“ категорије.

**Број извршилаца:** 5 (пет).

**Члан 7.**

(1) Послове у ТВСЈ обављају намјештеници.

(2) Намјештеник је запослено лице које у општинској управи и стручној служби скупштине професионално обавља техничке, помоћне и друге послове чије је обављање потребно ради правовременог и несметаног обављања послова из надлежности јединице локалне самоуправе.

**Члан 8.**

(1) Упражњена радна мјеста у ТВСЈ попуњавају се путем јавног конкурса.

(2) Јавни конкурс садржи опште и посебне услове утврђене законом и овим Правилником.

**Члан 9.**

Распоређивање намјештеника на радна мјеста у ТВСЈ врши Начелник општине, у складу са условима прописаним законом, другим прописима и овим Правилником.

**Члан 10.**

На остваривање и заштиту права, дужности и одговорности намјештеника у ТВСЈ, примјењиваће се Закон о локалној самоуправи, Закон о службеницима и намјештеницима у органима јединице локалне самоуправе, Закон о раду, Закон о заштити од пожара, Колективни уговор за запослене у Општинској управи Општине Брод и други важећи закони и подзаконски акти.

**Члан 11.**

Начелник општине ће, у року од 30 дана од дана ступања на снагу овог Правилника, распоредити намјештенике на радна мјеста у ТВСЈ.

**Члан 12.**

Овај Правилник ступа на снагу осмог дана од дана објављивања у „Службеном гласнику општине Брод“.

**Предсједник**

**Скупштине општине**

**Милош Станишић**

Број: \_\_\_\_\_\_\_\_\_\_\_\_\_\_\_\_

Датум: \_\_\_\_\_\_\_\_\_\_\_\_\_\_

# О б р а з л о ж е њ е

**ПРАВНИ ОСНОВ:**

Правни основ за доношење овог правилника садржан је у сљедећим прописима:

- члан 39. став 2. тачка 2. Закона о локалној самоуправи („Службени гласник Републике Српске“, број 97/16, 36/19 и 61/21), којим је прописано да скупштина јединице локалне самоуправе има надлежност да доноси одлуке и друге опште акте и даје њихово аутентично тумачење,

- члан 95. став 2. Закона о заштити од пожара („Службени гласник Републике Српске“, број 94/19), којим је прописано да скупштина јединице локалне самоуправе доноси правилник о унутрашњој организацији и систематизацији радних мјеста у територијалној ватрогасно-спасилачкој јединици, након прибављеног мишљења Министарства унутрашњих послова Републике Српске,

- члан 41. став 1. тачка 2. Статута општине Брод („Службени гласник општине Брод“, број 7/17), којим је дефинисано да Скупштина општине, у оквиру свога дјелокруга доноси одлуке и друга општа акта и даје њихово аутентично тумачење,

- тачка IX Одлуке о оснивању Професионалне ватрогасно-спасилачке јединице Брод („Службени гласник општине Брод“, број 16/20), у којем је наведено да ће Скупштина општине Брод, у року од 90 дана од дана ступања на снагу исте, донијети Правилник о унутрашњој организацији и систематизацији радних мјеста у ПВСЈ Брод, а након прибављеног мишљења Министарства унутрашњих послова Републике Српске,

- члан 111. Пословника о раду Скупштине општине Брод - пречишћени текст („Службени гласник општине Брод", број 5/20), којим је регулисано да у вршењу својих права и дужности Скупштина доноси Статут, Пословник, одлуке, рјешења, закључке, правилнике, планове, програме, резолуције, препоруке и друга акта из своје надлежности.

**РАЗЛОЗИ:**

Разлози за доношење овог Правилника садржани су у чињеници да је одредбама члана 95. став 2. Закона о заштити од пожара („Службени гласник Републике Српске“, број 94/19), прописано да скупштина јединице локалне самоуправе, доноси правилник о унутрашњој организацији и систематизацији радних мјеста у територијалној ватрогасно-спасилачкој јединици.

Скупштина општине Брод до сада није донијела наведени правилник.

С обзиром на претходно наведену законску обавезу, предлажемо Скупштини општине Брод да донесе Правилник о унутрашњој организацији и систематизацији радних мјеста у Територијалној ватрогасно-спасилачкој јединици Брод.

**ОБРАЂИВАЧ: ПРЕДЛАГАЧ:**

**Територијална ватрогасно-спасилачка јединица Начелник општине**

**Одјељење за општу управу**